मिस्र के उद्योगपति ने यौन दुराचार का आरोप स्वीकार किया  
मिस्र की सरकारी कंपनी के अध्यक्ष महमूद उमर ने न्यूयॉर्क के एक होटल की परिचारिका का चुंबन लेने और उसके साथ छेड़छाड़ का आरोप स्वीकार कर लिया है।
मिस्र की नमक बनाने वाली सरकारी कंपनी अल-मेक्स सैलिनेस के अध्यक्ष महमूद अब्देल सलाम उमर ने न्यूयॉर्क के एक होटल की परिचारिका का चुंबन लेने और उसके साथ छेड़छाड़ करने का आरोप स्वीकार कर लिया है।  परिचारिका ने उमर के खिलाफ 50 लाख डॉलर का मानहानि का मुकदमा दायर किया था। उन्होंने माना कि न्यूयॉर्क के पाइरे होटल में उनके कमरे में टिशू पेपर लेकर आई परिचारिका के होठों और गर्दन पर उन्होंने चुंबन लिया तथा उससे छेड़छाड़ की थी।  इस मामले में 74 वर्षीय उमर सजा के तौर पर सूप बनाने वाली रसोई में पांच दिन की सामुदायिक सेवा कर चुके हैं। अगर अगले एक साल तक उनके व्यवहार में कोई त्रुटि नहीं पाई जाती है, तो उनके खिलाफ चल रहे इसे मुकदमे को उन्हें जेल भेजे बिना या परिवीक्षा के बिना बंद कर दिया जाएगा।  उमर ने न्यायधीश और अभियोजन पक्ष के वकील के सवालों का अंग्रेजी में हां कहते हुए जवाब दिया। मैनहट्टन अदालत से बाहर निकलते हुए उन्होंने इस मुद्दे पर कोई प्रतिक्रिया देने से इनकार कर दिया। उमर अल-मेक्स सालिनेस कंपनी के लिए एक पुरस्कार लेने न्यूयॉर्क आए थे। इसी दौरान उन्हें गिरफ्तार किया गया। चार दिन कारावास में रहने के बाद उन्हें इस महीने के शुरू में रिहा कर दिया गया था।